
Parlamentul României

Camera Deputaţilor

           Bucureşti, 26.02.2009                                                                                                      

                                                                                                           Pl.x. 36
	Comisia pentru apărare, ordine

publică şi siguranţă naţională

Nr. 32/63/03.02.2009

	Comisia pentru politică externă

Nr. 33/4/3.02.2009



RAPORT COMUN

asupra propunerii legislative pentru completarea art. 30 
din Legea nr. 248/2005 privind regimul liberei circulaţii
 a cetăţenilor români în străinătate

1. În conformitate cu prevederile art. 95 din Regulamentul Camerei Deputaţilor, republicat, Comisia pentru apărare, ordine publică şi siguranţă naţională şi Comisia pentru politică externă au fost sesizate spre dezbatere pe fond, în procedură obişnuită, cu propunerea legislativă pentru completarea art.30 din Legea nr.248/2005 privind regimul liberei circulaţii a cetăţenilor români în străinătate, trimisă cu nr. Pl-x 36 din 2 februarie 2009 şi înregistrată cu nr. 32/63, respectiv nr.33/4 din 3 februarie 2009. 

 La întocmirea prezentului raport Comisiile au avut în vedere avizul favorabil al Consiliului Legislativ (nr.579/19.05.2008).
Propunerea legislativă are ca obiect de reglementare completarea alin.(3) al art.30 din Legea nr. 248/2005 privind regimul liberei circulaţii a cetăţenilor români în străinătate, cu o nouă literă, care să reglementeze regulile aplicabile în cazul ieşirii din ţară a  minorilor ce se deplasează în grup organizat, pentru a participa pe bază de invitaţii la activităţi culturale, sportive, tabere şcolare sau schimburi de experienţă
2. Iniţiativa legislativă face parte din categoria legilor organice, potrivit prevederilor       art. 73 din Constituţia României, republicată.

3. Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră Decizională.

4. Senatul a respins această propunere legislativă, în şedinţa din 29 octombrie 2008.
5. În conformitate cu prevederile art. 61 şi ale art. 63 din Regulamentul Camerei Deputaţilor, republicat, cu modificările şi completările ulterioare, Comisiile au dezbătut propunerea legislativă în şedinţă comună.
6. In conformitate cu prevederile art. 54 şi 55 din Regulamentul Camerei Deputaţilor, republicat, la dezbateri au participat în calitate de invitaţi, dl. Doru Costea, secretar de stat şi d-na Elena Paris, şef serviciu, ambii din  cadrul Ministerului Afacerilor Externe.  

La şedinţa comună din 25 februarie  2009, din partea Comisiei pentru apărare, ordine publică şi siguranţă naţională au fost prezenţi 20 deputaţi din totalul de 25 de membri, iar din partea Comisiei pentru politică externă au fost prezenţi 20 deputaţi din totalul de 23 de membri ai acesteia.

În urma dezbaterilor, membrii celor două comisii, cu majoritate de voturi, au hotărât să propună plenului Camerei Deputaţilor respingerea iniţiativei legislative, având în vedere  următoarele: 

- În aplicarea prevederilor Convenţiei O.N.U. cu privire la drepturile copilului şi a celorlalte acte internaţionale la care România este parte, a fost adoptată Legea nr. 272/2004 privind protecţia şi promovarea drepturilor copilului. Potrivit principiului interesului superior al copilului, aşa cum este reglementat prin art. 2 din această lege, autorităţile publice, organismele private autorizate şi instanţele judecătoreşti sunt obligate să implice familia în toate deciziile, acţiunile şi măsurile privitoare la copil. Astfel, art. 18 alin. (2) din aceeaşi lege prevede că deplasarea copiilor în ţară şi în străinătate se realizează cu acordul ambilor părinţi, iar neînţelegerile între părinţi cu privire la acest acord se soluţionează de către instanţa de judecată. Faţă de normele imperative ale acestor texte, propunerea autorilor iniţiativei legislative de a înlocui declaraţia părinţilor cu declaraţia conducătorului instituţiei (de învăţământ) nu corespunde exigenţelor în materie.
- Obiectul de reglementare a prezentei propuneri legislative trebuia să vizeze, în primul rând, modificarea Legii nr. 272/2004.
- Guvernul nu a formulat punct de vedere în speţă.

- Comisiile consideră că modificarea procedurilor administrative şi judiciare privind respectarea şi promovarea drepturilor copilului trebuie realizată şi prin consultarea organului de specialitate al administraţiei publice centrale – Autoritatea Naţională pentru Protecţia Drepturilor Copilului.
Potrivit obiectului acesteia, propunerea legislativă face parte din categoria legilor organice.
	PREŞEDINTE,

Costică CANACHEU

 
	PREŞEDINTE,

László BORBÉLY       

                                         

	
	


    
Sef serviciu, Mihai Ţăranu



                                     Consilier Geanina Marin

Către
BIROUL PERMANENT AL

CAMEREI DEPUTAŢILOR
Înaintăm, alăturat, RAPORTUL asupra propunerii legislative pentru completarea art. 30 din Legea nr. 248/2005 privind regimul liberei circulaţii a cetăţenilor români în străinătate, trimisă cu nr. Pl-x 36 din 2 februarie 2009 şi înregistrată cu nr. 32/63, respectiv nr. 33/4, din 3 februarie 2009.

Potrivit obiectului acesteia, propunerea legislativă face parte din categoria legilor organice.

